DA Den Europæiske Unions Tidende C 139/6

Uddrag af afgørelsen vedrørende Straumur-Burdaras fjarfestingarbanki hf. i henhold til Europa-Parlamentets og Rådets direktiv 2001/24/EF af 4. april 2001 om sanering og likvidation af kreditinstitutter

2009/C 139/06

OPFORDRING TIL ANMELDELSE AF FORDRINGER — OFFENTLIGGØRELSE VEDRØRENDE FRISTERNE FOR ANMELDELSE AF FORDRINGER

Ved dom afsagt den 3. marts 2009 har underretten i Reykjavik godkendt betalingsstandsning for Straumur-Burdaras fjarfestingarbanki hf., reg. nr. 701086-1399, Borgartun 25, Reykjavik, Island, indtil den 11. juni 2009. I overensstemmelse med midlertidig bestemmelse II i lov nr. 44/2009 om ændring af lov nr. 161/2002 har underretten i Reykjavik udnævnt et likvidationsråd for banken, som bl.a. skal behandle fordringer, der gøres gældende over for banken under betalingsstandsningen og derefter, når likvidationsproceduren er indledt.

Referencedatoen er den 9. marts 2009. Datoen for påbegyndelse af behandlingen af fordringer baseres på ikrafttrædelse af lov nr. 44/2009 og er den 22. april 2009, jf. endvidere artikel 102, stk. 1 og stk. 3, andet punktum, i lov nr. 161/2002, jf. artikel 6 i lov nr. 44/2009.

Alle parter, som ønsker at gøre fordringer af enhver art eller andre krav gældende over for Straumur-Burdaras fjarfestingarbanki hf. eller aktiver, som kontrolleres af banken, herunder privilegerede krav og krav med tinglig sikkerhed, opfordres hermed til at anmelde deres krav til bankens likvidationsråd senest to måneder efter den første offentliggørelse af denne meddelelse. Denne meddelelse blev oprindelig offentliggjort i den islandske statstidende den 18. maj 2009, dvs. fristen for anmeldelse af krav udløber den 18. juli 2009. Krav anmeldes pr. brev til bankens likvidationsråd på Borgartun 25, Reykjavik, Island; indholdet skal være i overensstemmelse med instrukserne i artikel 117, stk. 2 og 3, i lov nr. 21/1991 om konkurs mv. Kreditorerne angiver fordringernes status pr. 22. april 2009, jf. ovennævnte bestemmelser i artikel 102, stk. 1 og stk. 3, andet punktum, i lov nr. 161/2002, jf. artikel 6 i lov nr. 44/2009.

Fordringer i udenlandsk valuta anmeldes i den pågældende valuta. Kreditorer fra en stat, der er medlem af Det Europæiske Økonomiske Samarbejdsområde eller Den Europæiske Frihandelssammenslutning, kan anmelde fordringer på et af den pågældende stats sprog. Sådanne anmeldte fordringer ledsages af en islandsk oversættelse; fordringer kan anmeldes på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer ikke inden ovennævnte frist, er de omfattet af samme bestemmelser som fordringer, der ikke er behørigt anmeldt, jf. artikel 118 i lov nr. 21/1991 om konkurs mv., og fordringerne mod Straumur-Burdaras fjarfestingarbanki hf. anses derfor for at være uden retsvirkning, jf. dog undtagelserne i bestemmelsens punkt 1-6.

Det gentages specifikt, at når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Der afholdes et møde for kreditorer torsdag, den 6. august 2009, kl. 9.30, på Hilton Hotel Nordica, Suðurlandsbraut 2, Reykjavik. Parter, som har anmeldt fordringer mod banken, har ret til at deltage i mødet. På mødet behandles en liste over anmeldte fordringer og likvidationsrådets afgørelse, hvis den foreligger. Parter, som har anmeldt fordringer mod banken, får adgang til en liste over anmeldte fordringer senest en uge inden ovennævnte møde.

Yderligere oplysninger om anmeldelse og behandling af fordringer offentliggøres på bankens netsted: www.straumur.com Likvidationsrådet lægger vægt på at henstille til kreditorerne at opgive deres eller deres befuldmægtigedes e-mail-adresse for at lette informationsudvekslingen.